Нa oснoву члaнa 77. Зaкoнa o држaвнoj упрaви („Службени глaсник РС”, бр. 79/05, 101/07, 95/10, 99/14, 30/18 – др. зaкoн и 47/18) и члaнa 41. Закона о планском систему („Службени глaсник РС”, број 30/18),

**МИНИСТАРСТВО ПОЉОПРИВРЕДЕ, ШУМАРСТВА И ВОДОПРИВРЕДЕ**

Немањина бр. 22-26, Београд

О б ј а в љ у ј е

Обавештење да отпочиње израду Нацрта закона о изменама и допунама Закона о репродуктивном материјалу шумског дрвећа. С тим у вези, Министарство пољопривреде, шумарства и водопривреде истовремено објављује и полазне основе за израду Нацрта закона о изменама и допунама Закона о репродуктивном материјалу шумског дрвећа.

1. **Анализа постојећег стања:**

Република Србија је у више стратешких и планских документама дефинисала повећање површине под шумама као један од основних циљева, односно мера у циљу адаптације на измењене климатске услове, смањења емисије штетних гасова и повећања складиштења угљеника, унапређења квалитета ваздуха, вода, земљишта, биодиверзитета и др.

Неопходан предуслов за подизање нових шума, као и обнављање постојећих шума на начин који обезбеђује њихову трајност, адаптираност на станишне услове и очување биодиверзитета, јесте и производња квалитетног репродуктивног материјала шумског дрвећа. Као сегмент шумарства, производња и промет репродуктивног материјала шумског дрвећа је уређена посебним прописима како у домаћем законодавству, тако и у прописима Европске уније. Закон о репродуктивном материјалу шумског дрвећа („Службени гласник РСˮ, бр. 135/04, 8/05 и 41/09) донет је 2004. године на основу Директиве Савета 1999/105/ЕЗ од 22. децембра 1999. о стављању у промет шумског репродуктивног материјала (у даљем тексту: Директива) и у највећој мери преузете су одредбе наведене директиве која уређује врсту, порекло и квалитет шумског репродуктивног материјала који се ставља на тржиште.

Законом о репродуктивном материјалу шумског дрвећа (у даљем тексту: Закон) успостављен је систем који обезбеђује следљивост порекла и очување квалитета шумског репродуктивног материјала од места настанка, тј. производње, кроз процес дораде, стављања у промет до испоруке купцу. Прописани су услови на основу којих се врши признавање полазног материјала за производњу шумског семена, прописан је списак врста шумског дрвећа на који се Закон односи, дефинисани су и установљени региони провенијенције за најважније врсте шумског дрвећа, обезбеђен систем редовне стручне контроле производње од стране Министарства пољопривреде, шумарства и водопривреде – Управе за шуме, као и научно – истраживачких институција у области шумарства којима су ти послови поверени. Контролише се квалитет произведеног репродуктивног материјала, а Министарство издаје уверења о пореклу шумског репродуктивног материјала произведеног у складу са Законом. Надзор над применом Закона врши републичка и покрајинска шумарска инспекција.

На основу Закона донет је Правилник о признавању полазног материјала и контроли производње репродуктивног материјала шумског дрвећа („Службени гласник РСˮ, бр. 76/05, 105/05 и 83/09), којим се такође преузимају поједине одредбе Директиве, затим Правилник о одређивању малих количина шумских садница и шумског семена („Службени гласник РСˮ, број 76/09) и Правилник о квалитету репродуктивног материјала топола и врба („Службени гласник РСˮ, број 76/09).

Захваљујући описаном систему и усаглашености прописа са прописима ЕУ, Република Србија је 29.11.2008. године званично постала члан ОЕCD шеме за промет шумског репродуктивног материјала, на основу чега је Савет Европе 16.12.2008. године донео одлуку о еквиваленцији шумског репродуктивног материјала произведеног у трећим земљама (*Council Decision of 16 December 2008 on the equivalence of forest reproductive material produced in third countries 2008/971/EC*), међу којима и Србија, којом се у суштини дозвољава извоз нашег репродуктинвог материјала на тржиште ЕУ сертификованог у оквиру ОЕCD шеме у категорији „познатог порекла” и „селекционисан”.

Поред услова из прописа ЕУ, Закон садржи и додатне услове које треба да испуњавају произвођачи шумског репродуктивног материјала, а увоз је ограничен на две од четири Законом прописане категорије, у циљу очувања домаћих генетских ресурса.

**2. Разлози за доношење Закона и успостављање механизама**

Као што је наведено, Закон о репродуктивном материјалу шумског дрвећа у највећем делу је усклађен са Директивом и пратећим прописима ЕУ донетим на основу ње, због чега је 2021. године упућен Европској комисији на коментаре ради оцене усаглашености са *acquis communautaire*.

Такође, 2021. године реализован је PLAC III пројекат као техничка помоћ у циљу оцене усаглашености Закона о репродуктивном материјалу шумског дрвећа са Директивом, а као резултат тог пројекта урађена је детаљна анализа усаглашености.

Како би се коментари Европске комисије и резултати пројекта техничке помоћи уградили у Закон о репродуктивном материјалу шумског дрвећа (у даљем тексту: Закон), неопходно је да се приступи изменама и допунама тог закона.

Европска комисија у достављеним коментарима указује да Закон садржи врло детаљне техничке одредбе, као што је списак врста шумског дрвећа на које се Закон примењује, а што би било једноставније прописати подзаконским актима, како би се лакше вршиле и његове измене, по потреби. Такође, указано је да Законом нису преузете све дефиниције из Директиве (нпр. појам „*indigenous*ˮ („домаћаˮ) састојина или нису у потпуности преузете (појам „аутохтонаˮ састојина), као и да списак врста на које се Закон односи садржи одређене врсте националног значаја које нису у Директиви, што може да представља тешкоће уколико би се забрањивао или ограничавао увоз репродуткивог материјала тих врста сертификован у земљама чланицама ЕУ или ОЕCD шеме.

У извештају експерта ангажованог кроз PLAC III пројекат констатован је већи број мањих неусаглашености Закона, као и правилника донетих на основу њега.

Све наведено представља полазне основе за приступање изменама и допунама Закона.

Поред тога, током примене Закона од његовог доношења 2004. године, уочене су одређене тешкоће у спровођењу у делу који није везан за Директиву, а које се односе на производњу шумског репродуктивног материјала. Наиме, Закон прописује услове које треба да испуњава лице које стручно руководи пословима производње шумског репродуктивног материјала, а то је да је то лице дипломирани инжењер шумарства - одсек шумарство, са положеним стручним испитом, који је засновао радни однос код произвођача шумског репродуктивног материјала. Наведени услови су представљали оптерећење појединим произвођачима, што је као резултат имало гашење одређеног броја шумских расадника или прелазак на производњу репродуктивног материјала украсног дрвећа и жбуња. Пре свега, то су расадници који су производили садни материјал за потребе водопривредних организација, јер су руководиоци производње у тим расадницима углавном били дипломирани инжењери шумарства - смер ерозија и мелиорације. Такође, део расадника Покрета горана Србије је угашен или пререгистрован за производњу украсног материјала, јер је обавеза запошљавања стручног лица представљала превелики трошак за ту невладину организацију, која нема редовне изворе финансирања. Између осталог, то је довело до пада обима производње шумског репродуктивног материјала.

Стога је разматрана могућност ангажовања стручног лица уговором о раду и ван радног односа, као и лица која нису само дипломирани инжењери шумарства смер шумарство, већ и других смерова на којима се изучава област производње шумског репродуктивног материјала, у циљу повећања броја и капацитета шумских расадника у Републици Србији, како би се одговорило на растуће потребе за шумским репродуктивним материјалом у контексту адаптације и борбе са климатским променама, затим очувања биодиверзитета, унапређења квалитета ваздуха и др. Такође, предлаже се и укидање обавезе полагања државног стручног испита, који није суштински везан за производњу, а свакако ће стручна лица моћи опционо да полажу државни стручни испит, по потреби. При томе, узимајући у обзир да је Законом успостаљен поуздан систем контроле производње шумског репродуктивног материјала непосредно од стране Министарства и поверавањем тих послова научно-истраживачким интитуцијама у шумарству, као и кроз редован надзор шумарских инспектора, овакве олакшице не би угрозиле квалитет проиозводње.

Други проблем који се уочава у пракси јесте недостатак шумског семена неопходног за производњу шумског садног материјала. Недостатак довољних количина шумског репродуктивног материјала на тржишту једним делом је узрокован и ређим уродом семена домаћих врста шумског дрвећа, као последица измењених климатских услова. У тој ситуацији постоји потреба за увозом шумског семена, који је сада ограничен на две категорије семена, и то категорије „квалификованоˮ и „тестираноˮ. У циљу обезбеђивања довољних количина предлаже се да се одобри и увоз селекционисаног семена, уз услов да потиче из семенских састојина из региона сличних еколошких особина које имају региони у којима се намерава даља употреба увеженог семена, а да се задржи забрана увоза семена најниже категорије („познатог пореклаˮ) у циљу заштите домаћих генетичких ресурса до приступања Европској унији.

Због свега наведеног приступа се изради Закона о изменама и допунама Закона о репродуктивном материјалу шумског дрвећа.

Националним програмом за усвајање правних тековина Европске уније усвојеним 21. јула 2022. године, као и Планом рада Владе за 2023. годину, планирано је доношење Закона о изменама и допунама Закона о репродуктивном материјалу шумског дрвећа.

**3. Циљеви који треба да се постигну доношењем Закона**

Циљ доношења Закона о изменама и допунама Закона о репродуктивном материјалу шумског дрвећа јесте потпуно усаглашавање са прописима ЕУ, као и повећање капацитета за производњу шумског репродуктивног материјала, те самим тим и повећање обима садње у Републици Србији.

**4. Ефекти доношења Закона**

Закон ће имати директан позитиван утицај на правна лица, односно предузетнике који обављају делатност производње и промета шумског репродуктивног материјала. Поред стандардизације квалитета шумског репродуктивног материјала и процедура у поступку његове сертификације на начин како је уређено прописима ЕУ, олакшице се односе пре свега на лице које стручно руководи производњом, односно отвара се простор за већи број стручних лица која могу да руководе производњом, што ће олакшати произвођачима да обезбеде стручно лице. Такође, овим ће се повећати и самозапошљавање дипломираних инжењера шумарства и пејзажне архитектуре.

Могућност ангажовања лица за стручно руковођење производњом по уговору уместо заснивања радног односа смањиће трошкове произвођачима, што све скупа треба да резултира већом производњом.

Могућност увоза семена још једне категорије омогућиће превазилажење проблема мањка семена у годинама када изостане урод домаћих врста шумског дрвећа или када су потребне додатне количине семена, због потребе већег обима садње – пример природних непогода на великом површинама (пожари, ледоломи, ветроломи и сл.), након којих је потребно извршити санацију површина и обновити шумске засаде.

**5. Трошкови које ће примена Закона изазвати грађанима и привреди**

Примена овог закона неће изазвати нове трошкове грађанима нити привреди. Закон ће имати позитиван ефекат на трошкове које имају произвођачи шумског репродуктивног материјала, који сами нису по занимању дипломирани инжењери шумарства одговарајућег смера, јер ће се омогућити ангажовање стручног лица по уговору, без заснивања радног односа, што је са становишта трошкова повољнија опција за произвођаче.